Diari Oficial de la Generalitat Valenciana


Sumari del DOGV 3767, del 08-06-2000 (2000/4699)

DECRET 84/2000, de 6 de juny, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació.
-------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/06/06/84/dof/vci/html**

### Dades del document

Número de DOGV
:   3767

Data del DOGV
:   08-06-2000

Secció del DOGV
:   I. DISPOSICIONS GENERALS

Número del document
:   2000/4699


Data del document
:   06-06-2000

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * Conselleria Economia, Hisenda i Ocupació
    * legislació
    * administració regional
    * reglament intern

DECRET 84/2000, de 6 de juny, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació. [2000/Q4699]
  
En data recent, el president del Govern Valencià ha establit una nova adscripció de competències entre els distints departaments.
  
Fruit d'aquesta nova distribució ha sigut l'acumulació en un sol departament, el d'Economia, Hisenda i Ocupació, de les competències que abans tenia la Conselleria d'Economia i Hisenda, juntament amb les de foment de l'ocupació i economia social, formació professional ocupacional i contínua, i intermediació en el mercat de treball i disciplina de les relacions sociolaborals, procedents de l'anterior Conselleria d'Ocupació. La gestió de totes aquestes competències fa necessari l'establiment d'una nova organització, en la qual sota la direcció superior del conseller, s'establisquen els òrgans previstos en la Llei de Govern Valencià, de manera que la presa de decisions es realitze amb agilitat i sota el principi d'especialització.
  
D'altra banda, el pla de modernització i racionalització de l'administració formula projectes de gran impacte per al ciutadà i per a la mateixa organització de la Conselleria d'Economia, Hisenda i Ocupació, a causa de la seua important relació amb el ciutadà fonamentalment per ser competent en la gestió tributària i el foment de l'ocupació, i per facilitar el funcionament a les altres conselleries, atés el seu paper horitzontal en relació amb competències tan rellevants com el pressupost, la comptabilitat, la tresoreria, el patrimoni i la contractació.
  
A més cal aclarir les funcions encomanades a la Direcció General de Patrimoni, a la vista de les competències que la normativa reguladora de la Junta Superior de Contractació Administrativa atribueix a la direcció general esmentada, així com pel que fa a l'organització i gestió del Parc Mòbil de la Generalitat Valenciana, després del Decret 1/2000, de 31 de març, del president de la Generalitat Valenciana, pel qual s'assigna a la Conselleria d'Economia i Hisenda els mitjans adscrits al Parc Mòbil de l'Estat, del Ministeri d'Economia i Hisenda, traspassats amb efectes des de l'1 d'abril de 2000, pel Reial Decret 279/2000, de 25 de febrer.
  
Com a conseqüència de la nova estructura és necessària una adequació dels mitjans personals i materials d'acord amb la reorganització, que garantisquen una gestió eficaç.
  
En conseqüència, amb la deliberació prèvia del Govern Valencià, en la reunió del dia 6 de juny de 2000, a proposta del conseller d'Economia, Hisenda i Ocupació, i en virtut de les atribucions conferides en els articles 35.f, 69 i 70 de la Llei 5/1983, de 30 de desembre, de Govern Valencià
  
DECRETE
  
TÍTOL I
  
Dels òrgans de la conselleria
  
DISPOSICIONS GENERALS
  
Article 1
  
La Conselleria d'Economia, Hisenda i Ocupació, com a departament responsable del Govern Valencià en matèries d'economia, hisenda, de foment de l'ocupació i l'economia social, formació professional i intermediació entre l'oferta i la demanda laboral, exerceix en aquestes àrees les màximes competències que legalment té atribuïdes, sota la superior direcció del conseller, i s'estructura en dos nivells: directiu i administratiu.
  
Article 2
  
El conseller és la superior autoritat de la conselleria. Exerceix les competències inherents al seu càrrec i té atribuïdes les funcions que determina l'article 35 de la Llei 5/1983, de 30 de desembre, del Govern Valencià. Correspondrà al conseller resoldre en última instància els recursos administratius que s'interposen contra resolucions de les sotssecretaries, secretaria general o de les direccions generals, llevat de les excepcions establides en les lleis i els reglaments.
  
Article 3
  
1. El nivell directiu de la Conselleria d'Economia, Hisenda i Ocupació queda integrat per les unitats següents:
  
a) La Sotssecretaria de Política Pressupostària i Tresor.
  
b) La Sotssecretaria d'Ocupació.
  
c) La Secretaria General.
  
d) La Direcció General d'Economia.
  
e) La Direcció General de Tributs
  
f) La Direcció General de Patrimoni.
  
g) La Direcció General de Treball y Seguretat Laboral.
  
h) La Direcció General de Formació i Inserció Professional.
  
i) La Direcció General d'Intermediació Laboral.
  
j) La Intervenció General.
  
2. En cas d'absència, vacant o malaltia del conseller, i llevat del que estableix l'article 16.i de la Llei de Govern Valencià, serà substituït en les seues funcions pels sotssecretaris, pel secretari general o pels directors generals, segons l'ordre establit en l'apartat anterior.
  
Article 4
  
Presidit pel conseller, es constitueix un Consell de Direcció format pels sotssecretaris, el secretari general, els directors generals i l'interventor general. Així mateix podran assistir-hi aquells responsables d'òrgans, serveis o unitats administratives que el conseller estime convenients en cada moment.
  
Aquest Consell de Direcció tindrà com a funció l'assistència al conseller en l'elaboració del programa d'activitats de la conselleria.
  
Article 5
  
Directament dependent del conseller es troba el Gabinet, com a òrgan de suport, assessorament i assistència immediata a aquest, que realitzarà les funcions que aquell li encomane.
  
Article 6
  
Dins de la Conselleria d'Economia, Hisenda i Ocupació, com a òrgans col·legiats, actuaran la Comissió Tècnica del Joc i la Junta Superior de Contractació Administrativa.
  
Article 7
  
El nivell administratiu està integrat per la resta de les unitats dependents dels centres directius i, si és el cas, directament del conseller.
  
TÍTOL II
  
De l'estructura i funcions dels òrgans directius
  
CAPÍTOL I
  
De la Sotssecretaria de Política Pressupostària i Tresor
  
Article 8
  
Sota l'autoritat del conseller, la Sotssecretaria de Política Pressupostària i Tresor és el centre directiu al qual correspon la direcció, la coordinació i l'impuls de la política pressupostària i de despesa pública de la Generalitat Valenciana, en concret la tramitació i resolució de tots els assumptes que les disposicions vigents atribueixen a la Conselleria d'Economia, Hisenda i Ocupació en matèria de pressupostos de la Generalitat Valenciana.
  
Igualment, li correspondrà a la Sotssecretaria de Política Pressupostària i Tresor, la direcció de les nòmines de la Generalitat Valenciana, així com l'exercici de les funcions establides en la Llei d'Hisenda Pública de la Generalitat Valenciana per a la Tresoreria, que queden atribuïdes a l'Àrea de Tresoreria dependent d'aquest centre directiu.
  
La Sotssecretaria de Política Pressupostària i Tresor exercirà, entre altres, les funcions següents:
  
a) L'obtenció, l'anàlisi i l'agregació, si és el cas, de les dades, dels antecedents, dels informes i de les estadístiques necessaris per a l'elaboració dels pressupostos de despeses, d'ingressos i de beneficis fiscals.
  
b) La coordinació pressupostària amb l'administració del Govern de la nació i les administracions públiques.
  
c) Els estudis, les relacions institucionals necessàries, la gestió i el control dels recursos del sector públic valencià i, en particular, els relatius al sistema de finançament de les comunitats autònomes i les transferències sobre recursos d'altres administracions i ens públics.
  
d) La recepció, l'informe i la tramitació dels acords sobre modificacions pressupostàries.
  
e) Les propostes i anàlisis de programes d'actuació, així com de les seues modificacions, i el control de la realització dels objectius assignats a cada programa.
  
f) L'anàlisi de costos, control i seguiment de la despesa pública de la Generalitat i de les seues entitats autònomes de caràcter administratiu, així com l'anàlisi de les necessitats d'explotació de les entitats autònomes de caràcter mercantil, industrial, financer o anàleg i de les empreses públiques dependents de la Generalitat Valenciana.
  
g) L'anàlisi i el control de les decisions de les quals es deriven conseqüències econòmiques en matèria de retribucions i efectius de personal, així com l'establiment dels mecanismes d'informació i coordinació que asseguren la implantació d'una política retributiva coherent, col·laborant amb la Direcció General de Funció Pública en l'exercici de les seues respectives competències.
  
h) La gestió de les competències que en matèria d'hisendes locals atorguen les lleis a la Generalitat.
  
i) Gestió de la liquidació de les assegurances socials, Muface i drets passius, establint les normes que en faciliten la correcta gestió.
  
j) Direcció i elaboració de normes i directrius per a la confecció de les nòmines de tot el personal al servei de la Generalitat Valenciana i altres òrgans de l'administració autonòmica.
  
k) La gestió dels expedients de compensació d'ofici de deutes contrets per les entitats locals i el personal al servei de la Generalitat Valenciana, a favor d'aquesta.
  
l) Servir al principi d'unitat de caixa.
  
m) Respondre dels avals contrets per la Generalitat Valenciana.
  
n) Distribució dels ingressos i realització dels pagaments que hagen d'efectuar les caixes del tresor.
  
CAPÍTOL II
  
De la Sotssecretaria d'Ocupació
  
Article 9
  
Sota l'autoritat del conseller, la Sotssecretaria d'Ocupació és l'òrgan al qual correspon la direcció i l'execució de la política d'ocupació de la Generalitat Valenciana, treball, seguretat laboral, formació professional i intermediació laboral, i en concret el desplegament i l'execució de les programes destinats a la creació d'ocupació en les diverses modalitats, la coordinació amb la iniciativa social en aquest àmbit i el foment de l'autoocupació.
  
Correspon igualment a la Sotssecretaria d'Ocupació les funcions que, de conformitat amb la legislació reguladora de cooperatives i societats laborals corresponen a l'administració de la Generalitat, així com aquelles altres relatives al mutualisme laboral no integrat en la Seguretat Social.
  
De la Sotssecretaria d'Ocupació depén l'Àrea de Foment de l'Ocupació.
  
Article 10
  
En l'Àrea de Foment de l'Ocupació s'enquadren les funcions relacionades amb les matèries següents:
  
a) Gestionar l'actuació de la conselleria en matèria d'ocupació i desenvolupar la col·laboració amb l'administració de l'estat en aquesta.
  
b) Promoure i executar els programes de foment d'ocupació i autoocupació.
  
c) Promoure i fomentar l'economia social.
  
d) Exercir les competències en matèria d'assessorament, inscripció i fiscalització de cooperatives i societats laborals i altres entitats integrades en l'economia social.
  
e) Analitzar i valorar els distints programes de la seua competència.
  
f) Exercir les competències administratives en matèria de mutualitats no integrades en la Seguretat Social.
  
g) Ordenar l'actuació de la Inspecció de Treball, en les matèries de la seua competència i dins de les línies d'actuació conjunta marcada pels convenis subscrits a l'efecte amb el Ministeri de Treball i Afers Socials.
  
h) Dirigir i coordinar tècnicament i funcionalment les actuacions dels serveis territorials i els centres d'aquests dependents, en les matèries de la seua competència.
  
CAPÍTOL III
  
De la Secretaria General
  
Article 11
  
La Secretaria General exercirà les competències que el conseller li encomane i les que té atribuïdes d'acord amb l'article 75 de la Llei 5/1983, de 30 de desembre, de Govern Valencià, i en especial:
  
a) Elaborar projectes o plans d'actuació i programes de necessitats i l'avantprojecte de pressupostos de la conselleria, també li correspon la gestió econòmica i administrativa d'aquesta.
  
b) Prestar assistència tècnica i assessorament jurídic al conseller, als sotssecretaris i als directors generals, i proposar compilacions de les disposicions vigents que afecten la conselleria, així com les refoses i revisions de textos legals que es consideren oportunes i tenir cura de les publicacions tècniques, periòdiques o no, de la conselleria.
  
c) Exercir la direcció i coordinació de les direccions generals i dels serveis territorials de la conselleria.
  
d) Informar al nivell directiu de la conselleria sobre la procedència legal i la viabilitat econòmica dels seus programes d'actuació, i establir els mitjans d'informació necessaris per a mantenir-lo al corrent de totes les activitats de la conselleria.
  
e) Informar sobre els assumptes que el conseller ha de sotmetre al Govern Valencià o al president de la Generalitat.
  
f) Dirigir i coordinar les relacions institucionals de la conselleria, així com donar suport tècnic i administratiu a les relacions que aquesta mantinga amb les distintes administracions i amb entitats públiques o privades.
  
g) Dirigir i coordinar la negociació de qualsevol transferència de competències relatives a la conselleria.
  
h) Dirigir, coordinar i supervisar tots els serveis i dependències d'utilització comuna de la conselleria.
  
i) La millora de l'organització, mètodes, control de qualitat i del funcionament en general dels serveis dels distints centres de la conselleria, així com l'explotació i millora dels sistemes informàtics de caràcter corporatiu del procés de gestió economicofinancer i la informàtica departamental de la conselleria.
  
Article 12
  
1. La Secretaria General Administrativa, dependent de la Secretaria General, atendrà la totalitat dels serveis generals de la conselleria.
  
2. L'Àrea de Coordinació Administrativa, les funcions de la qual són la direcció de tots els serveis econòmics, tècnics i administratius en matèria d'ocupació de la Secretaria General.
  
3. L'Àrea d'Organització i Sistemes d'Informació depén també de la Secretaria General i les seues funcions són la direcció de tots els serveis informàtics i aplicacions corporatives del circuit economicofinancer, així com les departamentals de la Conselleria d'Economia, Hisenda i Ocupació, la gestió general del Centre de Serveis Informàtics d'Economia, Hisenda i Ocupació ?al davant de la qual hi haurà un director tècnic, directament dependent de l'àrea - i l'elaboració i seguiment del pla tecnològic de sistemes i aplicacions de la Conselleria d'Economia, Hisenda i Ocupació.
  
CAPÍTOL IV
  
De la Direcció General d'Economia
  
Article 13
  
La Direcció General d'Economia és el centre directiu al qual correspon la gestió de les competències previstes en l'estatut d'autonomia en matèria de planificació de l'activitat econòmica. En particular té com a funcions:
  
a) Formular la programació del sector públic valencià, amb especial atenció al programa plurianual d'inversions, i coordinar els plans sectorials, assegurant-ne la congruència amb els objectius del programa a mig termini.
  
b) Preparar i presentar els projectes d'inversió susceptibles de ser cofinançats amb fons europeus.
  
c) Col·laborar amb altres administracions públiques valencianes amb la finalitat que els seus plans i programes, especialment, els d'inversions, siguen congruents amb els de l'administració autonòmica.
  
d) Establir els canals de relació necessaris amb els sindicats i les organitzacions empresarials, representatius en l'àmbit de la Comunitat Valenciana, amb la finalitat que subministren el seu assessorament i la seua col·laboració en l'elaboració dels programes econòmics del Govern Valencià.
  
e) Realitzar, promoure i difondre estudis encaminats a un millor coneixement de la realitat econòmica valenciana, tant en els aspectes estructurals com conjunturals.
  
f) Planificar i aplicar la política regional que acorde el Govern Valencià en el marc establit per l'administració central, la Comunitat Econòmica Europea i el propi de la Generalitat.
  
g) Planificació i control dels fons europeus gestionats pels centres directius de la Generalitat Valenciana.
  
h) Dur a terme la coordinació i el control de les ajudes públiques concedides per la Generalitat, en el marc de la política de competència de la Unió Europea.
  
i) Gestionar el programa d'incentius regionals a la inversió.
  
j) Gestionar el programa de desenvolupament local.
  
k) Planificar la participació de la Generalitat Valenciana en el Fons Social Europeu i la seua gestió.
  
l) Les competències que en matèria de mediació d'assegurances privades, corresponen a la Generalitat Valenciana.
  
CAPÍTOL V
  
De la Direcció General de Tributs
  
Article 14
  
La Direcció General de Tributs és el centre directiu al qual corresponen totes aquelles funcions que corresponguen a la Generalitat Valenciana en matèria de tributs; entre altres exerceix les següents:
  
a) La gestió, la recaptació i la inspecció dels tributs cedits per l'administració de l'estat a la Generalitat.
  
b) La direcció de la gestió i el control del nivell d'execució dels ingressos tributaris i no tributaris de la Generalitat.
  
c) La inspecció i la recaptació executiva dels ingressos de la Generalitat, dels seus organismes autònoms i de les altres entitats públiques de la Generalitat.
  
d) L'estudi i la preparació de les normes de naturalesa tributària, així com l'emissió d'instruccions i circulars per al compliment d'aquestes.
  
e) Efectuar les anàlisis i els estudis d'aquelles qüestions de caràcter fiscal que afecten directament o indirectament la Comunitat Valenciana.
  
f) Gestió, recaptació i inspecció de les fiances urbanes.
  
CAPÍTOL VI
  
De la Direcció General de Patrimoni
  
Article 15
  
La Direcció General de Patrimoni és el centre directiu al qual corresponen les funcions previstes en la Llei de Patrimoni de la Generalitat Valenciana per a la gestió d'aquest, entre altres exerceix les següents:
  
a) Gestió de les competències que la Llei de Patrimoni de la Generalitat atribueix a la Conselleria d'Economia, Hisenda i Ocupació.
  
b) Dotació d'edificis administratius al Govern Valencià per a cobrir les seues necessitats.
  
c) Manteniment del Registre de Fiances Globals de Contractistes i el Registre de Contractistes de la Generalitat Valenciana.
  
d) Administració i manteniment dels béns patrimonials de la Generalitat.
  
e) L'organització, el funcionament i la gestió econòmica i pressupostària del Parc Mòbil de la Generalitat Valenciana i de qualsevol altres immobles patrimonials que presten els seus serveis als distints òrgans de la Generalitat Valenciana i la gestió del qual se li encarregue.
  
f) Les competències que li atribueix la normativa reguladora de la Junta Superior de Contractació Administrativa i l'exercici de les funcions de la Secretaria d'aquest òrgan.
  
CAPÍTOL VII
  
De la Direcció General de Treball i Seguretat Laboral
  
Article 16
  
A la Direcció General de Treball i Seguretat Laboral li correspondrà l'exercici de les funcions de prevenció i protecció de la salut laboral, la regulació de les condicions individuals i col·lectives de treball en els casos en què legalment procedisca, així com les funcions de mediació, arbitratge i conciliació laboral.
  
De la Direcció General de Treball i Seguretat Laboral depén l'Àrea de Relacions Laborals i Seguretat Laboral.
  
Article 17
  
En l'Àrea de Relacions Laborals i Seguretat Laboral s'enquadren les funcions relacionades amb les matèries següents:
  
a) L'execució de la legislació laboral de l'estat.
  
b) Ordenar, en el seu àmbit funcional, l'actuació de la Inspecció de Treball, així com resoldre els expedients sancionadors de l'ordre social i de prevenció de riscos laborals.
  
c) Elaborar i aplicar els plans dirigits a prevenir els accidents de treball i les malalties professionals, i la promoció de la salut laboral.
  
d) Exercir les facultats transferides a la Generalitat Valenciana en matèria de representació col·lectiva i dret de reunió dels treballadors.
  
e) Fomentar l'increment de la productivitat a través d'estudis, assessoraments i resolucions sobre sistemes d'organització del treball i relacions humanes en els centres de treball.
  
f) L'exercici de les competències atribuïdes a la Generalitat en matèria d'oci i temps lliure dels treballadors.
  
g) Dirigir i coordinar tècnicament i funcionalment les actuacions dels serveis territorials i els centres d'aquests dependents, en les matèries de la seua competència.
  
CAPÍTOL VIII
  
De la Direcció General de Formació i Inserció Professional
  
Article 18
  
A la Direcció General de Formació i Inserció Professional li correspondrà el desenvolupament i execució del pla nacional de formació i inserció professional en l'àmbit de la Comunitat Valenciana, així com la gestió dels programes dirigits a millorar la qualificació professional dels treballadors i els programes concertats amb la iniciativa pública o social que tinga per finalitat específica la formació professional ocupacional o contínua. Igualment li correspon la gestió i el control dels programes nacionals d'escoles-taller, cases d'oficis i tallers d'ocupació.
  
De la Direcció General de Formació i Inserció Professional depén l'àrea de Formació Professional
  
Article 19
  
En l'Àrea de Formació Professional, s'enquadren les funcions relacionades amb matèries següents:
  
a) L'execució, en l'àmbit territorial de la Comunitat Valenciana, del pla nacional de formació i inserció professional, dels programes nacionals d'escoles-taller, cases d'oficis i tallers d'ocupació o normes que els substituïsquen, en l'àmbit d'atribucions de la conselleria, així com la coordinació general d'aquestes matèries.
  
b) La preparació i programes d'inversions que en matèria de formació professional ocupacional siguen aprovats pel Govern Valencià.
  
c) El disseny i la proposta d'actuacions en l'àmbit de la qualificació i reciclatge professional dels treballadors.
  
d) Gestió dels recursos i centres propis de la conselleria destinats a la realització d'activitats formatives de caràcter ocupacional i la concertació d'aquestes activitats amb altres centres.
  
e) Confecció, manteniment i actualització dels programes de diagnòstic de necessitats formatives dels treballadors.
  
f) Dirigir i coordinar tècnicament i funcionalment les actuacions dels serveis territorials i els centres d'aquests dependents, en matèria de la seua competència.
  
CAPÍTOL IX
  
De la Direcció General d'Intermediació Laboral
  
Article 20
  
A la Direcció General d'Intermediació Laboral li correspondrà l'exercici de les funcions de programació, gestió i control en matèria d'intermediació en el mercat de treball, la promoció i coordinació d'accions d'informació i orientació professional a favor dels desocupats així com l'ordenació, coordinació i control de les oficines d'ocupació de la Generalitat Valenciana. Així mateix, i en els termes de col·laboració que es determinen, li correspondrà la gestió de les prestacions per desocupació que gestiona l'Institut Nacional d'Ocupació, en l'àmbit de la Comunitat Valenciana.
  
De la Direcció General d'Intermediació Laboral depén l'Àrea d'Intermediació i Orientació.
  
Article 21
  
En l'Àrea d'Intermediació i Orientació s'enquadren les funcions relacionades amb les matèries següents:
  
a) Execució i control de les competències de la Generalitat Valenciana en matèria d'intermediació en el mercat de treball.
  
b) Autorització i control de les agències de col·locació sense fins de lucre o d'entitats associades als serveis integrats per a l'ocupació.
  
c) Ordenació, control i coordinació de les oficines d'ocupació de la Generalitat Valenciana.
  
d) Disseny i actualització de la xarxa d'oficines d'ocupació en ordre a la seua adequació a la demanda del mercat de treball.
  
e) Desenvolupament i coordinació d'accions d'informació i orientació laboral i d'assistència i servei als desocupats per al seu accés al mercat laboral.
  
f) Coordinar i dirigir les actuacions de les unitats territorials i els centres d'aquests dependents, en les matèries de la seua competència.
  
CAPÍTOL X
  
De la Intervenció General
  
Article 22
  
Corresponen a la Intervenció General les funcions establides en la Llei d'Hisenda Pública de la Generalitat Valenciana, i en concret el control de tots els actes de l'administració de la Generalitat, les seues entitats autònomes i empreses públiques, que donen lloc al reconeixement de drets i obligacions de contingut econòmic, així com dels ingressos i pagaments que se'n deriven, i de la recaptació, inversió o aplicació en general dels seus cabals amb la finalitat d'assegurar que l'administració de la seua hisenda s'ajuste a les disposicions aplicables en cada cas. Tindrà el triple caràcter de centre directiu de la comptabilitat pública, centre de control intern i centre de control financer.
  
TÍTOL III
  
Dels òrgans col·legiats
  
CAPÍTOL I
  
De la Comissió Tècnica del Joc
  
Article 23
  
Correspon a la Comissió Tècnica del Joc la direcció, la coordinació, el control, la gestió i la inspecció del joc en l'àmbit territorial de la Comunitat Valenciana, i especialment:
  
a) Estudi i proposició al conseller d'Economia, Hisenda i Ocupació de les disposicions de caràcter general.
  
b) Estudi i proposició de les altes i baixes del Catàleg de Jocs.
  
c) Proposar al conseller d'Economia, Hisenda i Ocupació les resolucions que siguen de la seua competència.
  
d) Programar i ordenar les inspeccions en tots els locals on es practiquen jocs de sort, envit o atzar.
  
e) Tramitar els expedients de sancions la resolució dels quals siguen competència del Govern Valencià o del conseller d'Economia, Hisenda i Ocupació, i informar sobre la resta de propostes de sanció en els casos en què així s'establisca reglamentàriament.
  
f) Establir els estudis a què s'hagen de sotmetre les autoritzacions del joc.
  
g) Dirigir instruccions als serveis perifèrics i coordinar la seua activitat.
  
h) Resoldre els expedients de modificació de les llicències d'instal·lació de casinos, autoritzar la transmissió d'accions i participacions, i resoldre els expedients d'autoritzacions de sales de bingo, empreses de serveis, empreses operadores i salons de joc.
  
i) Emetre els informes en matèria de jocs d'atzar que li siguen sol·licitats pels organismes competents, i elevar les normes i propostes oportunes.
  
j) La resta de competències que li siguen atribuïdes per norma legal o reglamentària.
  
Article 24
  
La Comissió Tècnica del Joc estarà integrada per:
  
a) El president, que serà el secretari general de la Conselleria d'Economia, Hisenda i Ocupació, quatre vocals nomenats pel conseller, i un secretari que hi actuarà amb veu i vot.
  
b) La preparació, l'impuls i l'execució dels acords de la Comissió Tècnica del Joc corresponen a una secretaria al davant de la qual hi haurà el cap de Servei del Joc, els funcionaris de la qual quedaran adscrits a la Secretaria General de la Conselleria.
  
CAPÍTOL II
  
De la Junta Superior de Contractació Administrativa
  
Article 25
  
Correspon a la Junta Superior de Contractació Administrativa de la Generalitat Valenciana les funcions que se li atribueixen en la normativa de la seua creació.
  
TÍTOL IV
  
De les direccions territorials
  
Article 26
  
1. Territorialment, la Conselleria d'Economia, Hisenda i Ocupació s'organitza en serveis centrals i serveis territorials.
  
2. Els serveis centrals tenen competència sobre tot el territori de la Comunitat Valenciana.
  
3. Els serveis territorials són l'expressió organitzativa del principi de desconcentració que regeix l'activitat administrativa de la conselleria i depenen orgànicament de la Secretaria General i funcionalment d'aquest i de cada direcció general en les matèries de les respectives competències.
  
Article 27
  
Els serveis territorials de la Conselleria d'Economia, Hisenda i Ocupació d'àmbit provincial exerceixen les competències que legalment o reglamentàriament tinguen atribuïdes, i s'estructuren en:
  
- Direcció Territorial d'Economia i Hisenda.
  
- Direcció Territorial d'Ocupació.
  
Article 28
  
1. Al davant de la Direcció Territorial d'Economia i Hisenda hi haurà un director nomenat pel conseller, que tindrà caràcter de delegat de l'administració financera de la Generalitat i representant permanent de la conselleria en el terme de la seua jurisdicció en el seu àmbit competencial.
  
Amb aquest caràcter i representació exercirà la direcció immediata de tots els serveis, programes i activitats que en matèria econòmica i tributària despleguen els diversos òrgans integrats en la Direcció Territorial d'Economia i Hisenda, així com les funcions de direcció, coordinació i control d'aquells, i serà l'òrgan regular i normal de relació amb els serveis centrals.
  
2. Al davant de la Direcció Territorial d'Ocupació hi haurà un director nomenat pel conseller que exercirà les funcions de foment d'ocupació, treball i seguretat laboral, formació i inserció professional i intermediació laboral, circumscrites a la seua província, i tindrà el caràcter de representant de la Conselleria en el terme de la seua jurisdicció en el seu àmbit competencial.
  
El director territorial d'Ocupació exercirà la direcció immediata de tots els serveis, programes i activitats que despleguen els diversos òrgans integrats en la Direcció Territorial d'Ocupació, així com les funcions de coordinació i control d'aquell, i serà l'òrgan regular i normal de relació amb els serveis centrals.
  
3. Correspondrà a les direccions territorials exercir i vetlar pel correcte desplegament de les competències pròpies de la Conselleria d'Economia, Hisenda i Ocupació en el respectiu àmbit territorial i material, mentre no es troben específicament atribuïdes a altres òrgans de l'administració. Per al correcte exercici de les seues funcions tindran atribuïdes les competències assenyalades en les normes legals i reglamentàries.
  
4. Contra els actes emanats dels directors territorials podrà interposar-se, si és el cas, recurs davant el secretari general o els directors generals que siguen competents per raó de la matèria, llevat de les especialitats previstes en la legislació tributària.
  
DISPOSICIONS ADDICIONALS
  
Primera
  
Queda adscrit a la Conselleria d'Economia, Hisenda i Ocupació el Comité Econòmic i Social.
  
Segona
  
Els titulars dels centres directius de les antigues Conselleries d'Ocupació, i d'Economia i Hisenda passaran a tenir en l'actual Conselleria d'Economia, Hisenda i Ocupació la titularitat dels centres directius amb idèntica denominació.
  
Tercera
  
Totes les referències fetes en la normativa vigent a la Direcció General de Foment s'entendran fetes a la Sotssecretaria d'Ocupació.
  
DISPOSICIÓ TRANSITÒRIA
  
1. Les unitats i els llocs de treball de nivell administratiu continuaran subsistents i seran retribuïdes a càrrec dels mateixos crèdits pressupostaris, fins que s'aproven les relacions de llocs de treball adaptades a l'estructura orgànica d'aquest reglament, sense perjudici que, des del moment de la seua entrada en vigor es produïsquen determinats canvis d'adscripció d'unitats administratives, d'acord amb la reorganització efectuada.
  
2. Als efectes del que estableix l'apartat anterior, les unitats la denominació de les quals no haja canviat, passaran a dependre, amb els seus actuals mitjans personals i materials, de les unitats superiors que disposa el reglament.
  
DISPOSICIÓ DEROGATÒRIA
  
Es deroguen el Decret 84/1999, de 30 de juliol, del Govern Valencià, pel qual s'aprovà el Reglament Orgànic i Funcional de la Conselleria d'Economia i Hisenda, el Decret 92/1999, de 30 de juliol, del Govern Valencià, pel qual s'aprovà el Reglament Orgànic i Funcional de la Conselleria d'Ocupació i les altres normes d'igual o inferior rang que s'oposen al que estableix el present decret.
  
DISPOSICIONS FINALS
  
Primera
  
El conseller d'Economia, Hisenda i Ocupació dictarà les disposicions reglamentàries i altres resolucions que requerisca l'aplicació i el desplegament del que disposa el present decret.
  
Segona
  
El present decret entrarà en vigor el mateix dia de la publicació en el Diari Oficial de la Generalitat Valenciana.
  
València, 6 de juny de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,


Còpia Permalink ELI